KA ODGOVORNOM I PROFESIONALNOM POSTUPANJU SA LEZBEJKAMA, GEJEVIMA, BISEKSUALNIM, TRANSRODNIM I INTERSPOLNIM OSOBAMA - PRIRUČNIK ZA PREDSTAVNIKE_CE INSTITUCIJA KOJE DJELUJU NA NIVOU OPĆINA, GRADOVA I KANTONA U BIH - Cvjetković, Dajana; Vasić, Vladana; Gavrić, Saša; Bošnjak, Emina (Sarajevo Open Centre, 2017)
Poštovane_i profesionalke_profesionalci, ako se nikad u svom radu niste susrele_i sa lezbejkom, gejem, biseksualnom, transrodnom ili interspolnom (LGBTI) osobom, onda je ovaj priručnik namijenjen upravo vama. Razmislite! Ukoliko tokom višegodišnjeg profesionalnog rada niste upoznale_i LGBTI osobu, da li to možda znači da je niste prepoznale_i, a ne da je nije bilo?! Dopustite da navedemo jedan primjer. Prema rezultatima popisa stanovništva iz 2013. godine, u Federaciji BiH živi oko 80.000 građanki i građana koje_i se ne izjašnjavaju kao pripadnice_i konstitutivnih naroda, već kao pripadnice_i nacionalnih manjina, kao Bosanke_ci i/ili Hercegovke_ci, kao pripadnice_i drugih etničkih identiteta, ili se naprosto ne izjašnjavaju u vezi s etničkom pripadnošću. Uzimajući to u obzir, da li ste se u radu susreli_e sa Romkinjama_Romima, Jevrejkama_Jevrejima, Albankama_ Albancima, Crnogorkama_Crnogorcima? Ili sa osobama koje se nacionalno ne izjašnjavaju? Njih u FBiH ima oko 18 hiljada. Poznajete li osobu koja se izjašnjava kao Hrvatica_Hrvat u Kantonu Sarajevo? Njih 17.000 tako se izjasnilo. Pripadnice_pripadnike svih ovih zajednica i grupa sigurno poznajete. Kako je onda moguće da ne poznajete niti jednu ili jako mali broj LGBTI osoba, koje, prema procjenama, širom svijeta čine od 3 do 12 posto ukupnog broja stanovništva? U Kantonu Sarajevo, 10 posto stanovništva je više od 40.000 osoba – da li je, stoga, moguće da nikada niti jedna LGBTI osoba nije došla po uslugu kod vas?